കരിപ്പൂര് സ്വര്ണക്കടത്ത്: റമീസിന്റെ അപകട മരണത്തില് ദുരൂഹതയെന്ന് പ്രതിപക്ഷം തിരുവനന്തപുരം: കരിപ്പൂര് സ്വര്ണക്കടത്ത് കേസിലെ പ്രതി അര്ജുന് ആയങ്കിയുടെ സുഹൃത്ത് റമീസ് വാഹനാപകടത്തില് മരിച്ചതില് ദുരൂഹതയുണ്ടെന്ന് പ്രതിപക്ഷം നിയമസഭയില്. റമീസിന്റെ മരണത്തോടെ കള്ളക്കടത്തിലെ തെളിവുകള് നശിച്ചുവെന്നും അന്വേഷണം ഉന്നതരിലേക്ക്് എത്താനുള്ള സാധ്യത മങ്ങിയെന്നും പ്രതിപക്ഷം ആരോപിച്ചു. അര്ജുന് ആയങ്കി പുരയ്ക്കു മുകളില് വളര്ന്ന മരമായിരുന്നുവെന്നും അത് വെട്ടാന് മുഖ്യമന്ത്രി തയ്യാറായില്ലെന്നും തിരുവഞ്ചൂര് രാധാകൃഷ്ണന് ആരോപിച്ചു. എന്നാല് റമീസിന്റെ മരണത്തില് ദുരൂഹതയില്ലെന്ന നിലപാടാണ് മുഖ്യമന്ത്രി പിണറായി വിജയന് സഭയില് സ്വീകരിച്ചത്. റമീസ് സഞ്ചരിച്ച ബൈക്ക് കാറിനു പിന്നില് വന്നിടിക്കുകയായിരുന്നു. റമീസ് ഹെല്മറ്റ് ധരിച്ചിരുന്നില്ലെന്നും മുഖ്യമന്ത്രി ചൂണ്ടിക്കാട്ടി. എന്നാല് അര്ജുന് ആയങ്കിയെ ഒഴിവാക്കിയാണ് മുഖ്യമന്ത്രിയുടെ പ്രസംഗമെന്ന് തിരുവഞ്ചൂര് പറഞ്ഞു. ടി.പി കേസിലെ പ്രതികളുടെ ജയില് മാറ്റം മറ്റ് ചില ശക്തികളുടെ ആവശ്യമെന്ന് മുഖ്യമന്ത്രി പറഞ്ഞു. പ്രതികളെ ജയില് മാറ്റില്ല. റമീസിന്റെത് കൊലപാതകമെന്ന് തിരുവഞ്ചൂര് പറയുന്നത് അപഹാസ്യമാണ്.